**หัวข้อโครงงาน** ระบบบริหารข้อมูลการฝึกงาน

Job Training Information Management System

**ผู้จัดทำ** นางสาวสุพัตรา สุลากากร รหัสนักศึกษา 5850110123

นางสาวซีตีอามีรา ยูโซ๊ะ รหัสนักศึกษา 5850110133

นายอับดุลกอเดร์ เปาะลอ รหัสนักศึกษา 5850116061

**สาขาวิชา** การจัดการสารสนเทศและคอมพิวเตอร์

**ปีการศึกษา** 2561

**อาจารย์ที่ปรึกษา** อาจารย์จงกลนี รุ่งเรือง

**บทคัดย่อ**

การพัฒนาระบบบริหารข้อมูลการฝึกงาน กรณีศึกษา : มหาวิทยาลัยสงขลานครินทร์ วิทยาเขตตรัง สาขาการจัดการสารสนเทศและคอมพิวเตอร์ และการจัดการพาณิชย์อิเล็กทรอนิกส์ มีจุดประสงค์ เพื่อนำเทคโนโลยีสารสนเทศมาช่วยงานด้านบริหารจัดการ และการดำเนินการของข้อมูลให้มีความสะดวกถูกต้องและรวดเร็ว

การพัฒนาระบบผู้พัฒนาใช้แนวทางพัฒนาระบบตามวงจรการพัฒนาระบบ คือ เก็บรวมรวมข้อมูลและศึกษาระบบ วิเคราะห์ข้อมูลและปัญหา ออกแบบระบบ พัฒนาระบบ ทดสอบนําไปใช้และประเมินระบบ โดยใช้โปรแกรม Visio 2016 เขียนแผนภาพกระแสข้อมูลและความสัมพันธ์ของฐานข้อมูล ใช้ภาษา php ในการเขียนโปรแกรม และใช้ mySQL ในการจัดการฐานข้อมูล มีเว็บเซิร์ฟเวอร์คือ Apache

ผลการศึกษาค้นคว้า ได้ระบบบริหารข้อมูลการฝึกงานที่จัดการในส่วนของกระบวนการก่อนไปฝึกงาน โดยระบบบริหารข้อมูลการฝึกงานจะแบ่งส่วนการทำงานทั้งหมด 6 โมดูล โมดูลแรกคือระบบสมัครนักศึกษาฝึกงาน เป็นโมดูลที่ให้นักศึกษาสมัครเพื่อแสดงเจตจำนงในการเข้ารับการฝึกงาน โมดูลที่สองคือจัดการข้อมูลพื้นฐาน เป็นโมดูลที่จัดการข้อมูลพื้นฐานต่างๆ อย่างเช่น การจัดการข้อมูลนักศึกษา การจัดการข้อมูลสาขาวิชา เป็นต้น โมดูลที่สามคือจองสถานประกอบการ เป็นโมดูลที่เปิดให้นักศึกษาจองสถานประกอบการเพื่อส่งใบกลั่นกรอง โมดูลที่สี่คือกลั่นกรองสถานประกอบการ เป็นโมดูลที่ส่งใบกลั่นกรองเพื่อรอการอนุมัติจากอาจารย์ว่าผ่านหรือไม่ โมดูลที่ห้าคืออนุมัติการฝึกงาน เป็นโมดูลที่มีการอนุมัติแล้ว ซึ่งนักศึกษาสามารถติดต่อไปยังสถานประกอบการหรือทำการจัดส่งเอกสารขอความอนุเคราะห์ไปยังสถานประการ และโมดูลที่หกคือ ออกรายงาน เป็นโมดูลที่สามารถดูผลสรุปต่างๆได้ เช่น ออกรายงานนักศึกษาที่ผ่านการกลั่นกรอง เป็นต้น ซึ่งสามารถนำระบบไปใช้งานได้จริงและมีประสิทธิภาพ ทำให้สามารถลดความซ้ำซ้อนของข้อมูลและช่วยในกระบวนการก่อนไปฝึกงานอย่างเป็นระบบได้