**บทที่ 5**

**สรุป อภิปรายผล และข้อเสนอแนะ**

การพัฒนาระบบบริหารข้อมูลการฝึกงาน ของมหาวิทยาลัยสงขลานครินทร์ วิทยาเขตตรัง สาขาการจัดการสารสนเทศและคอมพิวเตอร์ และการจัดการพาณิชย์อิเล็กทรอนิกส์ ที่ได้พัฒนาขึ้นเพื่อช่วยในการจัดการกระบวนการก่อนไปฝึกงานอย่างเป็นระบบ สามารถตรวจสอบและติดตามข้อมูลได้ทันที จากผลการพัฒนาระบบบริหารข้อมูลการฝึกงาน สามารถสรุปผลได้ดังต่อไปนี้

**5.1 สรุปผลการดำเนินงาน**

การพัฒนาระบบบริหารข้อมูลการฝึกงาน เป็นการจัดการกระบวนการก่อนไปฝึกงาน เพื่อให้นักศึกษายื่นเจตจำนงในการเข้ารับการฝึกงาน ผลการทดสอบพบว่าระบบสามารถลดภาระงานของเจ้าหน้าที่ นักศึกษา และกรรมการฝึกงาน ข้อมูลถูกจัดเก็บอย่างเป็นระบบ ระเบียบ และค้นหาข้อมูลได้สะดวกถูกต้อง ซึ่งเป็นระบบในการให้บริการข้อมูลการฝึกงานของนักศึกษา กรรมการฝึกงานสามารถดูสรุปข้อมูลเบื้องต้นของนักศึกษาในปีนั้นๆ สำหรับนักศึกษามีความสะดวกในการบันทึกข้อมูลและยื่นเรื่องการฝึกงานได้อย่างสะดวกมากขึ้น ซึ่งสามารถตรวจสอบสถานะการดำเนินงาน ผลการตอบรับการเข้าฝึกงานได้อย่างรวดเร็วและสะดวกยิ่งขึ้น “ระบบบริหารข้อมูลการฝึกงาน” ซึ่งถูกพัฒนาขึ้นโดยการนำเทคโนโลยีสารสนเทศ ภายใต้การทำงานของเว็บแอพพลิเคชั่น ซึ่งทำหน้าที่จัดการทั้งระบบ ทั้งนี้ระบบที่พัฒนาขึ้นนี้จะอำนวยความสะดวกให้แก่เจ้าหน้าที่ นักศึกษา และคกรรมการฝึกงาน โดยนักศึกษาสามารถสืบค้นสถานประกอบการที่เคยมีการฝึกงานของนักศึกษาสาขาการจัดการสารสนเทศและคอมพิวเตอร์ และการจัดการพาณิชย์อิเล็กทรอนิกส์ มหาวิทยาลัย สงขลานครินทร์ วิทยาเขตตรัง รวมไปถึงการยื่นเรื่องฝึกงานและติดตามสถานะการดำเนินงานผ่านทางเว็บไซต์ของระบบได้ นอกจากนี้ระบบดังกล่าวยังช่วยให้การทำงานของเจ้าหน้าที่มีความถูกต้องแม่นยำในด้านการจัดการข้อมูลและช่วยลดขั้นตอนและความซ้ำซ้อนในการดำเนินงานที่เกี่ยวข้องกับการฝึกงานทั้งหมด

**5.2 อภิปรายผล**

**5.2.1 ปัญหาและอุปสรรคในการพัฒนาโครงงาน**

5.2.1.1 ในการพัฒนาโปรแกรมต้องอาศัยความรู้และความเข้าใจด้านการเขียนโปรแกรมในบางส่วน จึงต้องใช้เวลาในการศึกษาพอสมควร

5.2.1.2 จากระบบบริหารข้อมูลนักศึกษาฝึกงาน ผู้จัดทำยังไม่มีความรู้ ความเข้าใจระบบการทำงานของการดำเนินการฝึกงานที่คณะกรรมการฝึกงานต้องการ จึงต้องพูดคุย ปรึกษากับอาจารย์ที่ปรึกษาโครงงานและคณะกรรมการดูการฝึกงานอย่างเฉพาะเจาะจง

**5.2.2 ข้อจำกัดของการดำเนินโครงงาน**

5.2.2.1 โปรแกรมใช้งานเพื่อจัดการการฝึกงานของสาขาการจัดการสารสนเทศและคอมพิวเตอร์ และสาขาพาณิชย์อิเล็กทรอนิกส์ เท่านั้น

5.2.2.2 โปรแกรมการทำงานเป็นแบบออนไลน์จึงจำเป็นต้องใช้งานอินเตอร์เน็ตในการจัดการข้อมูลต่างๆ

5.2.2.3 สามารถใช้งานเฉพาะก่อนไปฝึกงานเท่านั้น

5.2.2.4 ไม่สามารถเชื่อมต่อกับ PSU Passport ได้

**5.3 ข้อเสนอแนะ**

**5.3.1 แนวทางในการพัฒนาโครงงานนี้ต่อไปในอนาคต**

5.3.1.1 เชื่อมต่อกับ PSU Passport เพื่อให้ง่ายต่อการดึงข้อมูลของนักศึกษา และบุคลากร เพื่อนำมาใช้ในระบบ

5.3.1.2 สามารถปริ้นใบขอความอนุเคราะห์ไปยังสถานประกอบการ

5.3.1.3 เพิ่มในส่วนของการจัดการข้อมูลระหว่างการฝึกงาน และหลังการฝึกงาน

5.3.1.4 สามารถเก็บข้อมูลประวัติของสถานประกอบการ

**5.3.2 ประโยชน์ที่ได้จากการประยุกต์โครงงานนี้**

เนื่องจากระบบบริหารข้อมูลการฝึกงาน เป็นกรณีศึกษา จึงสามารถนำไปประยุกต์ใช้งานได้ เพื่ออำนวยความสะดวกให้กับนักศึกษาฝึกงาน สาขาการจัดการสารสนเทศและคอมพิวเตอร์ และสาขาพาณิชย์อิเล็กทรอนิกส์ เพื่อลดการยุ่งยากในการดำเนินการในแต่ละขั้นตอน